SKRIFTLIG FORESPØRGSEL E-1277/01

af Cristiana Muscardini (UEN) til Kommissionen

(2. maj 2001)

Om: Slagtning af dyr og forurening

Det forlyder, at mund- og klovsygeepidemien i Det Forenede Kongerige har ført til, at over 500 000 dyr er blevet slagtet. De slagtede dyr er blevet begravet i massegrave eller brændt på bål. Øjensynlig vil yderligere 200 000 stykker kvæg gå samme skæbne i møde.

Kan Kommissionen give følgende oplysninger:

- Hvilke foranstaltninger har den truffet med henblik på at forebygge faren for miljøforurening (luften og grundvandet)?

- Er befolkningen i de berørte områder blevet beskyttet mod konsekvenserne af en eventuel forurening?

- Har de øvrige europæiske lande garanti for, at produkter fra potentielt forurenede regioner er blevet kontrolleret både for faren for at være blevet direkte forurenet (forurenet vand) og indirekte forurenet (produkter, der er dyrket på forurenet jord, eller som er blevet vandet med forurenet vand)?

- Vil Kommissionen give Parlamentet detaljerede oplysninger om miljøsituationen efter slagtningen af et så enormt antal kvæg?

Svar afgivet på Kommissionens vegne af af Margot Wallström

(19. juli 2001)

Som led i bekæmpelsen af mund- og klovsygen er et stort antal dyrekroppe blevet bortskaffet. Da der ikke findes nogen risikofri fremgangsmåde, er det vigtigt, at der ved bortskaffelsen tages tilstrækkeligt hensyn til miljø- og sundhedsbeskyttelsen, og at de nødvendige foranstaltninger hertil indgår i bekæmpelsesstrategien. De foranstaltninger, det britiske sundhedsministerium har truffet for at undgå miljøforurening, fremgår af: http://www.doh.gov.uk/fmdguidance/fmdsummary.pdf (vejledning i bålopbygning, vejledning i brug af brændselsmaterialer, vejledning i bortskaffelse af aske fra bål og mobile forbrændingsanlæg ).

Problemet med bortskaffelse af dyreaffald behandles på fællesskabsplan i flere direktiver, der omfatter både de miljømæssige og veterinære aspekter. Med særlig henblik på bortskaffelse af dyrekroppe har Kommissionen fremsat et forslag til forordning(1) om sundhedsbestemmelser for animalske biprodukter, som ikke er bestemt til konsum, for at ændre den nuværende lovgivning og skabe et mere omfattende retsgrundlag. Dette forordningsforslag fastsætter veterinære og sundhedsmæssige bestemmelser for behandling og/eller bortskaffelse af dyreaffald.

For at beskytte de mennesker, som bor og arbejder i de områder, der er ramt af mund- og klovsyge, har det britiske sundhedsministerium udarbejdet en offentlig sundhedsvejledning, som er blevet udsendt til beboerne i disse områder. Vejledning kan fås på News Co-ordination Centre web site: http://www.co-ordination.gov.uk/foot_leaflet.htm. Desuden er der blevet foretaget en risikovurdering af de sundhedsmæssige virkninger ved afbrænding, som er blevet offentliggjort under titlen Foot and Mouth: Effects on Health of Emissions from Pyres Used for Disposal of Animals, og kan fås på http://www.doh.gov.uk/fmdguidance/pyrereport.pdf.

Så snart der foreligger pålidelige og nøjagtige data, vil Kommissionen på Parlamentets anmodning underrette det om miljøsituationen efter afbrændingen af dyrekroppe og undersøge, om yderligere foranstaltninger er nødvendige.

(1) EFT C 96 E af 27.3.2001.